Diari Oficial de la Generalitat Valenciana


Sumari del DOGV 9163, del 31-08-2021 (2021/8818)

ORDRE 8/2021, de 24 d'agost, de la Conselleria d'Innovació, Universitats, Ciència i Societat Digital, per la qual es deroguen determinades ordres que van establir les bases reguladores de subvencions en l'àmbit competencial de la Conselleria.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9163

Data del DOGV
:   31-08-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/8818


Data del document
:   24-08-2021

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Ordre

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital

ORDRE 8/2021, de 24 d'agost, de la Conselleria d'Innovació, Universitats, Ciència i Societat Digital, per la qual es deroguen determinades ordres que van establir les bases reguladores de subvencions en l'àmbit competencial de la Conselleria. [2021/8818]  
Preàmbul  
  
El Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi a conseqüència de la Covid-19, en l'article 4, apartat 2, modifica l'article 160.2.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i disposa que les ordres aprovatòries de les bases reguladores de la concessió de les subvencions no tindran la consideració de disposicions de caràcter general.  
El Consell Jurídic Consultiu de la Comunitat Valenciana, en la sessió plenària del 2 de juny de 2021 va aprovar, per unanimitat, una «moció en relació amb les bases reguladores de subvencions» que es va elevar al Consell per a aclarir la posició i la intervenció del Consell en relació amb els projectes d'ordre de bases reguladores de subvencions després de la modificació en virtut del que s'indica en el paràgraf anterior. L'objecte pretés per aquesta moció era donar a conéixer el parer de l'alt òrgan consultiu sobre les conseqüències de la modificació legislativa, i ratificar el que ja s'havia exposat en anteriors dictàmens emesos en ocasió de la tramitació de determinades ordenes de bases, entre les quals no se'n trobava cap d'aquesta conselleria.  
  
En la moció esmentada es fan, entre altres, les reflexions següents:  
  
a) «La voluntat de l'autor de la norma ha sigut que les bases reguladores pro futur siguen aprovades (a partir de l'entrada en vigor del Decret llei), no com a disposicions generals amb vocació de permanència, sinó com a actes administratius múltiples, per a convocatòries concretes o vinculades a plans estratègics de subvencions de duració concreta -i així hi queda expressament previst-, i, per tant, sense vocació indefinida».  
b) «A més, la naturalesa d'acte administratiu exclou la intervenció preceptiva d'aquest òrgan consultiu, per la qual cosa no hauran de remetre's a aquesta institució, després de l'entrada en vigor del Decret llei, els projectes d'ordre de bases reguladores de la concessió de subvencions, els quals hauran d'adaptar-se a l'exigència d'actes administratius múltiples que estableix aquesta norma amb rang de llei.»  
c) «D'altra banda, el Decret llei ha congelat les bases reguladores de subvencions aprovades com a disposicions generals amb anterioritat a l'entrada en vigor del decret llei esmentat».  
d) «En el cas que es pretenga la modificació o derogació d'aquestes bases haurà de realitzar-se mitjançant una disposició de caràcter general d'igual rang, que, així mateix, serà aprovada mitjançant una ordre ex article 37 de la Llei 3/1985, del Consell».  
e) «No podran, per contra, ser modificades o derogades les bases existents mitjançant bases reguladores aprovades amb posterioritat a l'entrada en vigor del Decret llei que participen de la naturalesa d'actes administratius» i això d'acord amb el «principi d'inderogabilitat singular», recollit en l'article 37 de la Llei 39/2015, de procediment administratiu comú i en l'article 41 de la Llei 5/1983, del Consell».  
f) «En qualsevol cas, no s'estima aconsellable la derogació de les bases reguladores de subvencions de manera general i indiscriminada, i és aconsellable que es verifique un examen previ en el marc de cada conselleria, en el qual s'analitzen i es determinen quines, si escau, han de ser o no derogades.»  
Ateses les reflexions exposades en la moció del nostre alt òrgan consultiu, s'ha efectuat una anàlisi de les diferents ordres reguladores de concessió de subvencions vigents en l'àmbit competencial d'aquesta conselleria, a fi de determinar quines d'aquestes poden mantindre íntegrament la vigència, i quines altres, per contra, requereixen una revisió per a millorar la regulació que contenen així com l'eficiència i l'eficàcia.  
Una vegada determinades les ordres reguladores de bases de subvencions que han de ser revisades, resulta imprescindible escometre'n la derogació a través d'una disposició de caràcter general d'igual o superior rang. En aquest cas mitjançant una ordre d'aquesta conselleria, de conformitat amb el que es disposa en l'article 37 de la Llei 3/1985, del Consell.  
Especialment, es fa necessari derogar les ordres reguladores de bases que, a la data d'entrada en vigor del Decret llei 6/2021 havien ja iniciat el procés de substitució. Les bases reguladores que substituïsquen les ara derogades tindran la naturalesa d'actes administratius múltiples, conforme a la legislació vigent.  
Aquesta derogació ha de fer-se compatible amb el manteniment de l'aplicació d'aquestes bases en els procediments de les convocatòries que s'hi vinculen, a fi d'evitar perjudicis als interessos legítims de les persones que puguen resultar afectades i en garantia del principi de seguretat jurídica.  
En l'elaboració d'aquesta norma s'ha actuat d'acord amb els principis de necessitat, eficàcia, proporcionalitat, seguretat jurídica, transparència i eficiència, tal com estableix l'article 129 de la Llei 39/2015, d'1 d'octubre, del procediment administratiu comú de les administracions públiques.  
La necessitat de dictar aquesta norma queda prou justificada amb les reflexions, transcrites més amunt, del Consell Jurídic Consultiu de la Comunitat Valenciana en la moció de 2 de juny de 2021. S'atén la necessitat d'escometre, en el termini més breu possible, els canvis jurídics necessaris per a continuar desenvolupant amb normalitat l'actuació subvencional d'aquesta Conselleria, en àmbits tan sensibles per a la ciutadania com puguen ser les beques per a estudiants universitaris o tan rellevants per al nostre futur com les destinades a personal investigador, i procurar millorar l'eficàcia i l'eficiència administrativa en la gestió d'aquestes matèries.  
El principi de proporcionalitat es compleix per atendre la mateixa consideració efectuada en la moció del Consell Jurídic Consultiu, en tant que deroguen únicament aquelles ordres vigents que, una vegada analitzades, necessiten una revisió per a millorar-ne l'acció protectora i de foment.  
Quant al principi de seguretat jurídica, es constitueix precisament en un dels eixos d'aquesta ordre, ja que es pretén precisament obtindre seguretat jurídica i solucionar la incertesa derivada de la reforma introduïda en la matèria pel Decret llei 6/2021, a la qual s'han referit reiterats dictàmens del CJC sobre ordres de bases la tramitació de les quals es va iniciar amb anterioritat però l'aprovació de les quals havia de produir-se amb posterioritat a l'entrada en vigor de la reforma.  
D'altra banda, la disposició transitòria de l'Ordre pretén, igualment, dotar de seguretat jurídica els procediments iniciats amb anterioritat a l'entrada en vigor.  
Quant a la transparència, si bé, atés l'abast purament derogatori, es prescindeix en aquest moment dels tràmits de participació i informació pública, es realitzaran -o ja s'han realitzat, segons els casos- en els procediments encaminats a l'aprovació de bases reguladores que substituïsquen a les ara derogades.  
Les ordres que es deroguen van ser dictades per la Conselleria d'Educació, Investigació, Cultura i Esport, però corresponen a matèries que actualment són atribuïdes a la Conselleria d'Innovació, Universitats, Ciència i Societat Digital pel Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions.  
Per tot el que s'ha exposat, a proposta de la sotssecretària, en virtut del que s'estableix en els articles 28 i 37 de la Llei de la Generalitat 5/2013, de 30 de desembre, del Consell, i en exercici de les competències atribuïdes pel decret 243/2019, de 25 d'octubre, del Consell pel qual s'aprova el Reglament orgànic i funcional de la Conselleria d'Innovació, Universitats, Ciència i Societat Digital, conforme el Consell Jurídic Consultiu.  
ORDENE  
  
Article únic. Ordres reguladores de bases de subvencions que queden derogades  
Queden derogades les ordres reguladores de bases de subvencions següents, corresponents a l'àmbit competencial d'aquesta Conselleria:  
  
- Ordre 3/2018, de 7 de març, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions per a millorar la formació i ocupabilitat de personal tècnic i de gestió de la I+D a través de la seua contractació laboral per entitats públiques d'investigació, en el marc del Sistema Nacional de Garantia Juvenil i cofinançades pel Fons Social Europeu i la Iniciativa d'ocupació juvenil.  
- Ordre 89/2016, de 22 de desembre, de la Conselleria d'Educació, Investigació, Cultura i Esport per la qual s'aproven les bases reguladores per a la concessió de subvencions per a adquisició d'infraestructures i equipament d'I+D+i PO FEDER 2014-2020 Comunitat Valenciana, modificada per l'Ordre 24/2019, de 3 de juny, de la Conselleria d'Educació, Investigació, Cultura i Esport.  
- Ordre 22/2016, de 10 de juny, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de les beques salari lligades a la renda per a la realització d'estudis universitaris en les universitats públiques de la Comunitat Valenciana  
- Ordre 24/2017, de 21 de juny, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de les beques de promoció de l'excel·lència acadèmica de l'alumnat universitari de les universitats públiques i dels centres adscrits a l'Institut Superior d'Ensenyaments Artístics de la Comunitat Valenciana  
  
  
DISPOSICIÓ ADDICIONAL  
  
Única. Incidència pressupostària  
Aquesta ordre no té incidència pressupostària i no comportarà cap increment de la despesa per a la seua aplicació.  
  
  
DISPOSICIÓ TRANSITÒRIA  
  
Única. Procediments corresponents a convocatòries a les quals resultaven d'aplicació les bases reguladores derogades.  
Als procediments iniciats abans de l'entrada en vigor d'aquesta ordre no els serà aplicable, i es regiran per les bases reguladores vigents en el moment de l'inici.  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
Alacant, 24 d'agost de 2021  
  
La consellera d'Innovació, Universitats,   
Ciència i Societat Digital,  
CAROLINA PASCUAL VILLALOBOS